Bakı Ağır Cinayətlər Məhkəməsinə sədrlik edən

hakim Ramella Allahverdiyevaya

1520060317 saylı cinayət işi üzrə təqsirləndirilən İsmayılova Xədicə Rövşən qızının müdafiəçiləri Fəxrəddin Mehdiyev və Fariz Namazlı tərəfindən

V ə s a t ə t

Hüquqlarını müdafiə etdiyimiz İsmayılova Xədicə Rövşən qızına Azərbaycan Respublikası Cinayət Məcəlləsinin 179.3.2, 192.2.2, 213.1, 308.2 və 125-ci maddələri ilə nəzərdə tutulan ittiham elan edilmişdir. Hazırda cinayət işi sizin icraatınızdadır. X.İsmayılova ona verilmiş ittihamları rədd edir və özünü təqsirli bilmir.

X,İsmayılovaya irəli sürülümüş ittihamlarda onun “RFE\RL İnc.” şirkətinin Azərbaycan Respublikasındakı Nümayədəliyində /Azad Avropa /Azadlıq Radiosu/ Bakı bürosunun rəhbəri kimi vəzifəlıi şəxs kimi məsuliyyət daşıdığı göstərilir.

Əvvəla, Xədicə İsmayılova 1 iyul 2008-ci ildən 1 oktyabr 2010-cu ilə kimi əmək müqaviləsi əsasında Azadlıq Radiosu Bakı Bürosunun rəhbəri vəzifəsində çalışmışdır. Həmin tarixdə öz ərizəsi əsasında tutduğu vəzifədən azad edilmiş, 1 oktyabr 2010-cu ildən 5 dekabr 2014-cü ildə həbs edilənə kimi radioda mülki müqavilə əsasında fəaliyyətini davam etdirmiş, radioda efirə gedən „İşdən sonra“ verilişinin aparıcısı olmuşdur. Nümayəndəliyin Azərbaycan Respublikası Ədliyyə Nazirliyində qeydiyyatdan keçmiş Əsasnaməsinə görə, Nümayəndəlik ABŞ-ın Delaver ştatının qanunvericiliyinə uyğun yaradılan və fəaliyyət göstərən “RFE/RL İnc.” Şirkəti tərəfindən yaradılmışdır (3.1) və Şirkət nümayəndəliyin öhdəliklərinə görə tam məsuliyyət daşıyır (3.4).

Əsasnamədə göstərilir ki, “Nümayəndəlik hüquqi şəxs deyil, yalnız Azərbaycan Respublikasında və onun qüvvədə olan qanunlarına və bu əsasnaməyə zidd olmayan qaydada Şirkətin maraqlarının müvəkilliyini və müdafiəsini həyata keçirir...”(5.1). Nümayəndəliyin idarə edilməsini Şirkət tərəfindən təyin edilmiş rəhbər həyata keçirir (7.1). Nümayəndəliyin rəhbərinin (başçısının) ...vəzifə, funksiya və səlahiyyətləri Şirkət tərəfindən verilən etibarnamələrdə müəyyən olunur (7.3). RFE/RL İnc.“ Şirkətinin Azərbaycan nümayəndəliyinin Əsasnaməsi və Azadlıq Radiosu Bakı Bürosunun müdirləri ilə bağlanmış müqavilələrdən göründüyü kimi, nə Xədicə İsmayılova, nə də ondan öncəki və sonrakı müdirlərin maliyyə məsuliyyəti - büronun xərclərinin planlaşdırılması, icrası, müvafiq qurumlara, o cümlədən vergi orqanlarına maliyyə və başqa hesabatların verilməsi sahəsində məsuliyyəti və səlahiyyətləri olmamışdır. Büro rəhbəri ancaq Büroda jurnalist işinin təşkili, planlaşdırılması, proqram və verilişlərin hazırlanması, bədii tərtibatına, bir sözlə yaradıcılıq fəaliyyətinin koordinasiyasına cavabdeh olmuşdur. 22 iyun 2005-ci ildən etibarən hal hazıra kimi „RFE/RL İnc“. Şirkətinin Azərbaycan nümayəndəliyinin işinə rəhbərlik və maliyyə məsuliyyəti şirkətin etibarnaməsi və Əsasnamə əsasında fəaliyyət göstərən Yəhya Mirzəyevə, ondan əvvəlki

dövrdə isə Marqaret Evlinqə aid olmuşdur. Radio ilə mülki müqavilə əsasında əməkdaşlıq edən şəxsin Radionun fəaliyyətinə və vergi öhdəliklərinə görə hər hansı bir məsuliyyətindən ümumiyyətlə söhbət ola bilməz.

Bunu Azərbaycan Respublikası Ədliyyə Nazirliyi Kommersiya təşkilatlarının dövlət reyestrindən çıxarışlar (iki ədəd) da təsdiq edir.

Hesab edirik ki, həmin çıxarışlar cinayət işinin materiallarına əlavə edilməli və sənədlərin tədqiqi mərhələsində tədqiq edilməlidir.

Göstərilənlərə və Azərbaycan Respublikası CPM-nin 7.0.41, 92.9.6, 121, 220-ci maddələrinə əsasən Məhkəmədən

Xahiş edirik:

Azərbaycan Respublikası Ədliyyə Nazirliyi Kommersiya təşkilatlarının dövlət reyestrindən çıxarışların cinayət işinin materiallarına əlavə edilməsi və sənədlərin tədqiqi mərhələsində tədqiq edilməsinə dair qərar qəbul edəsiniz.

Əlavə olunur: Azərbaycan Respublikası Ədliyyə Nazirliyi Kommersiya təşkilatlarının dövlət reyestrindən çıxarışlar, Nümayəndəliyin Əsasnaməsi və Xədicə İsmayılova ilə Azad Avropa/Azadlıq Korporasiyası arasında bağlanmış əmək müqaviləsinin surətləri

Fəxrəddin Mehdiyev

Fariz Namazlı

14.08.2015